**PREDKLADACIA SPRÁVA**

Návrh zákona o Vojenskom spravodajstve (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na mesiace jún až december 2021.

V súčasnosti platný zákon o Vojenskom spravodajstve vychádzal zo spoločensko-politických a bezpečnostných pomerov, ktoré existovali v čase konštituovania Slovenskej republiky ako suverénneho štátu a po 28 rokoch účinnosti sa viaceré ustanovenia zákona o Vojenskom spravodajstve stali z pohľadu aplikačnej praxe nevyhovujúcimi a preto nezodpovedajú súčasnej spoločenskej potrebe právnej úpravy pôsobenia Vojenského spravodajstva v novom bezpečnostnom prostredí. Predkladaný návrh zákona taktiež zohľadňuje aj skutočnosť, že Slovenská republika sa začlenením do Severoatlantickej aliancie stala súčasťou geostrategického priestoru s pre ňu úplne novými bezpečnostnými rizikami vojenského a nevojenského charakteru, ako sú napríklad kybernetické alebo hybridné hrozby a útoky.

Návrh zákona je konštruovaný na obdobných vecných a koncepčných základoch ako vyžaduje súčasná legislatíva a zároveň rešpektuje osobitnosti bezpečnostnej problematiky vyskytujúcej sa v Slovenskej republike, najmä v jej bezpečnostnom a právnom systéme, s cieľom vytvorenia takého legislatívneho rámca, ktorý umožní Vojenskému spravodajstvu efektívnejšie plniť úlohy a vykonávať spravodajskú činnosť a bezpečnostné opatrenia v rozsahu, ktorý zodpovedá požiadavkám aktuálneho bezpečnostného prostredia. Zmeny, ktoré návrh zákona prináša, precizujú a dopĺňajú úlohy a oprávnenia Vojenského spravodajstva a taktiež posilňujú kontrolu Vojenského spravodajstva mechanizmami vnútornej i vonkajšej kontroly, čím vytvárajú právny základ pre adekvátne pôsobenie Vojenského spravodajstva v spravodajskej komunite moderných demokratických štátov medzinárodného spoločenstva.

Účinnosť zákona sa navrhuje od 1. januára 2023 z dôvodu predpokladanej dĺžky legislatívneho procesu.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania (LP/2022/385) od 28. júna 2022 do 19. júla 2022 a predkladá sa bez rozporov.